# Śrī Jagannāthāṣṭakam

kadācit-kālindī-taṭa-vipina-saṅgīta-taralo

mudābhīrī-nārī-vadana-kamalāsvāda-madhupaḥ |

ramā-śambhu-brahmāmara-pati-gaṇeśârcita-pado

jagannātha-svāmī nayana-patha-gāmī bhavatu me ||1||

bhuje savye veṇuṁ śirasi śikhi-picchaṁ kaṭi-taṭe

dukūlaṁ netrānte sahacara-kaṭākṣaṁ vidadhate |

sadā śrīmad-vṛndāvana-vasati līlā-paricayo

jagannātha-svāmī nayana-patha-gāmī bhavatu me ||2||

mahāmbodhes tīre kanaka-rucire nīla-śikhare

vasan prāsādāntaḥ sahaja-balabhadreṇa balinā |

subhadrā-savya-sthaḥ sakala-sura-sevāvasarado

jagannātha-svāmī nayana-patha-gāmī bhavatu me ||3||

kṛpā-pārāvāraḥ sajala-jalada-śreṇi-ruciro

ramā-vāṇī-rāmaḥ sphurad-amala-paṅkeruha-mukhaḥ |

surendrair ārādhyaḥ śruti-gaṇa-śikhā-gīta-carito

jagannātha-svāmī nayana-patha-gāmī bhavatu me ||4||

rathārūḍho gacchan pathi milita-bhūdeva-paṭalaiḥ

stuti-prādurbhāvaṁ pratipadam upākarṇya sadayaḥ |

dayāsindhur bandhuḥ sakala-jagatāṁ sindhu-sutayā

jagannātha-svāmī nayana-patha-gāmī bhavatu me ||5||

paraṁ brahmāpīḍaḥ kuvalaya-dalotphulla-nayano

nivāsī nīlādrau nihita-caraṇo’nanta-śirasi |

rasānandī rādhā-sarasa-vapur-āliṅgana-sukho

jagannātha-svāmī nayana-patha-gāmī bhavatu me ||6||

na vai yāce rājyaṁ na ca kanaka-māṇikya-vibhavaṁ

na yāce’haṁ ramyāṁ sakala-jana-kāmyāṁ vara-vadhūm |

sadā kāle kāle pramatha-patinā gīta-carito

jagannātha-svāmī nayana-patha-gāmī bhavatu me ||7|

hara tvaṁ saṁsāraṁ drutataram asāraṁ surapate

hara tvaṁ pāpānāṁ vitatim aparāṁ yādava-pate |

aho dīne’nāthe nihita-caraṇo niścitam idaṁ

jagannātha-svāmī nayana-patha-gāmī bhavatu me ||8||

jagannāthāṣṭakaṁ puṇyaṁ

yaḥ paṭhet prayataḥ śuci |

sarva-pāpa-viśuddhātmā

viṣṇulokaṁ sa gacchati ||9||